CELEX: 32021D1037
Language: hr
Date: 2021-06-16 00:00:00
Title: Provedbena odluka Komisije (EU) 2021/1037 оd 16. lipnja 2021. o zahtjevu za registraciju europske građanske inicijative pod nazivom „Zabranimo promidžbu fosilnih goriva i sponzorstva povezana s fosilnim gorivima” u skladu s Uredbom (EU) 2019/788 Europskog parlamenta i Vijeća (Vjerodostojan je samo tekst na engleskom jeziku)

25.6.2021   
               
               
                  HR
               
               
                  Službeni list Europske unije
               
               
                  L 226/36
               
            
         PROVEDBENA ODLUKA KOMISIJE (EU) 2021/1037
         оd 16. lipnja 2021.
         o zahtjevu za registraciju europske građanske inicijative pod nazivom „Zabranimo promidžbu fosilnih goriva i sponzorstva povezana s fosilnim gorivima” u skladu s Uredbom (EU) 2019/788 Europskog parlamenta i Vijeća
         (Vjerodostojan je samo tekst na engleskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2019/788 Europskog parlamenta i Vijeća od 17. travnja 2019. o europskoj građanskoj inicijativi (1), a posebno njezin članak 6. stavke 2. i 3.,
         budući da:
         
                     (1)
                  
                  
                     Komisiji je 22. travnja 2021. podnesen zahtjev za registraciju europske građanske inicijative pod nazivom „Zabranimo promidžbu fosilnih goriva i sponzorstva povezana s fosilnim gorivima”.
                  
               
                     (2)
                  
                  
                     Ciljevi inicijative navedeni su kako slijedi: „Pozivamo Europsku komisiju da predloži zakonodavni akt: o zabrani promidžbe fosilnih goriva te promidžbe zračnog, cestovnog i prijevoza plovilima uz upotrebu fosilnih goriva (osim usluga prijevoza od općeg gospodarskog interesa); o zabrani reklama poduzeća aktivnih na tržištu fosilnih goriva, konkretno poduzeća koja se bave vađenjem, rafiniranjem, opskrbom, distribucijom ili prodajom fosilnih goriva; o zabrani sponzorstva od strane poduzeća iz prethodne točke ili uz upotrebu žigova ili komercijalnih naziva koji se upotrebljavaju za fosilna goriva. Taj bi zakon potpadao pod nadležnost EU-a jer bi se sastojao od regulacije unutarnjeg tržišta u cilju jačanja zaštite potrošača i visoke razine zaštite javnog zdravlja i okoliša. Doista, taj bi zakonodavni akt pridonio povećanju informiranosti javnosti o proizvodima i tehnologijama koji uzrokuju klimatske promjene i imaju druge štetne učinke na okoliš i zdravlje. Njime bi se uskladila pravila o promidžbi fosilnih goriva i s njima povezanim sponzorstvima i tako pridonijelo ostvarivanju ciljeva EU-ovih politika zaštite okoliša i zaštite potrošača. To bi potpadalo pod podijeljene nadležnosti, koje uključuju (vidjeti članak 4. UFEU-a) unutarnje tržište, okoliš, zaštitu potrošača.”
                  
               
                     (3)
                  
                  
                     U prilogu su navedene dodatne pojedinosti o predmetu, ciljevima i pozadini inicijative. Konkretno, objašnjeno je da predmetni proizvodi povezani s fosilnim gorivima uključuju naftu, fosilni plin i ugljen. Nadalje, objašnjen je opseg predložene/zatražene zabrane, koja bi se prema organizatorima trebala primjenjivati na svaku promidžbu ili reklamiranje, izravno ili neizravno, kao i svaku besplatnu ili promotivnu distribuciju i svaki sponzorski odnos; zabrana bi se trebala primjenjivati i na internetu i izvan njega te obuhvaćati promidžbu i sponzorstva, osobito u kontekstu sporta, obrazovanja, znanosti, javnih događanja te medijskih događaja trećih strana. Konačno, u prilogu su objašnjeni razlozi za pokretanje inicijative: 1. „Fosilna goriva produljuju klimatsku krizu i ne bi ih trebalo reklamirati”, 2. „Fosilna goriva uzrokuju javnozdravstvenu krizu i ne bi ih trebalo reklamirati”, 3. „Poduzeća koja proizvode fosilna goriva obmanjuju potrošače, a za neka od njih utvrđeno je da krše smjernice o promidžbi” i 4. „Sponzorstva povezana s fosilnim gorivima koriste se za dobivanje političkog utjecaja”.
                  
               
                     (4)
                  
                  
                     Skupina organizatora dostavila je i nacrt pravnog akta pod naslovom „Zabranimo promidžbu fosilnih goriva i sponzorstva povezana s fosilnim gorivima: direktiva na prijedlog europske građanske inicijative”. Područje primjene tog pravnog akta obuhvaćalo bi „reklamiranje proizvoda povezanih s fosilnim gorivima, poduzeća koja ih proizvode te njihovu promidžbu: (a) u tisku i drugim tiskanim publikacijama; (b) u svim vrstama audiovizualne komercijalne komunikacije; (c) na radiju; (d) u okviru usluga informacijskog društva; i (e) putem sponzorstva povezanog s fosilnim gorivima, uključujući besplatnu distribuciju proizvoda povezanih s fosilnim gorivima ili njihovu distribuciju po sniženim cijenama.”
                  
               
                     (5)
                  
                  
                     U mjeri u kojoj je cilj inicijative očuvanje, zaštita i poboljšanje kvalitete okoliša, zaštita ljudskog zdravlja te razborito i racionalno korištenje prirodnih resursa, Komisija na temelju članka 192. Ugovora ima ovlasti za podnošenje prijedloga zakonodavnog akta.
                  
               
                     (6)
                  
                  
                     U mjeri u kojoj postoje razlike među nacionalnim pravilima koje su takve da stvaraju prepreke trgovini i narušavaju temeljne slobode, te stoga neposredno utječu na funkcioniranje unutarnjeg tržišta ili značajno narušavaju tržišno natjecanje, Komisija na temelju članka 114. Ugovora ima ovlasti za podnošenje prijedloga pravnog akta za usklađivanje s odredbama zakonâ ili drugih propisa u državama članicama čiji je cilj uspostava i funkcioniranje unutarnjeg tržišta.
                  
               
                     (7)
                  
                  
                     Stoga nijedan dio inicijative ne izlazi očito iz okvira ovlasti Komisije da podnese prijedlog pravnog akta Unije radi provedbe Ugovorâ.
                  
               
                     (8)
                  
                  
                     Tim zaključkom ne prejudicira se procjena bi li konkretni činjenični i materijalni uvjeti potrebni za djelovanje Komisije, uključujući proporcionalnost i usklađenost s temeljnim pravima, u ovom slučaju bili ispunjeni.
                  
               
                     (9)
                  
                  
                     Skupina organizatora dostavila je odgovarajući dokaz da ispunjava zahtjeve utvrđene u članku 5. stavcima 1. i 2. Uredbe (EU) 2019/788 te je imenovala osobe za kontakt u skladu s člankom 5. stavkom 3. prvim podstavkom te uredbe.
                  
               
                     (10)
                  
                  
                     Inicijativa nije očito uvredljiva, neozbiljna ili šikanirajuća i nije očito u suprotnosti s vrijednostima Unije kako su utvrđene u članku 2. Ugovora o Europskoj uniji i pravima utvrđenima Poveljom Europske unije o temeljnim pravima.
                  
               
                     (11)
                  
                  
                     Inicijativu pod nazivom „Zabranimo promidžbu fosilnih goriva i sponzorstva povezana s fosilnim gorivima” stoga bi trebalo registrirati,
                  
               DONIJELA JE OVU ODLUKU:
         
            Članak 1.
            Registrira se europska građanska inicijativa pod nazivom „Zabranimo promidžbu fosilnih goriva i sponzorstva povezana s fosilnim gorivima”.
         
         
            Članak 2.
            Ova je Odluka upućena skupini organizatora europske građanske inicijative pod nazivom „Zabranimo promidžbu fosilnih goriva i sponzorstva povezana s fosilnim gorivima”, koju u svojstvu osoba za kontakt predstavljaju Silvia PASTORELLI i Sílvia DÍAZ PÉREZ.
         
         
            Sastavljeno u Bruxellesu 16. lipnja 2021.
            
               
                  Za Komisiju
               
               Věra JOUROVÁ
               
                  Potpredsjednica
               
            
         
         
            (1)  SL L 130, 17.5.2019., str. 55.